Gari Williams

Digrifwr, canwr, actor a chyflwynydd oedd Gari Williams (10 Mawrth 1946 – 18 Gorffennaf 1990).

 Bywgraffiad 
Fe'i ganwyd ym Mryn Rhyd-yr-Arian ger Llansannan, yn fab hynaf i Harri Pierce a Nance Williams. Ei enw bedydd oedd Emyr Pierce Williams. Symudodd y teulu i Lanrwst yn 1956 ac i Fochdre ger Bae Colwyn yn 1963.

Fe briododd Hafwen ar 17 Mai 1969 - ganed eu merch Nia yn 1977 a'u mab Guto yn 1988.

Cafodd ei daro'n ddifrifol wael yng Ngorffennaf 1990 ac fe'i cludwyd i Ysbyty Walton, Lerpwl, lle bu farw wedi gwaeledd byr.

 Gyrfa 
Cychwynnodd berfformio yn Ionawr 1969 yn canu gyda'i frawd Elwyn. Fe ddaeth Emyr ac Elwyn yn ddeuawd poblogaidd ac fe ryddhaodd y ddau nifer o recordiau ar label Cambrian.Cofnod Discogs - Emyr Ac Elwyn. Roedd Gari yn honni fod swilder ei frawd yn golygu fod rhaid iddo wneud y gwaith cyflwyno rhwng y caneuon, ac fe ddefnyddiodd hyn i ymarfer ei ddawn berfformio a chomedi.

Yn 1974 fe ddaeth yn berfformiwr proffesiynol gyda mwy o bwyslais ar gomedi na chanu. Fe awgrymodd y digrifwr Ronnie Williams iddo newid ei enw llwyfan i er mwyn gallu apelio at gynulleidfa ehangach ar draws Prydain - a dewisodd Emyr yr enw Gari Williams.

Yn 1976 cafodd y brif ran ym mhantomeim Cwmni Theatr Cymru, Madog, ac fe ddaeth yn wyneb cyfarwydd iawn ar lwyfannau Cymru. Fe ymunodd â'r opera sebon Pobol y Cwm yn 1979, gan chwarae'r mecanic Edgar Sutton. Yn Jabas, y gyfres ddrama deledu i bobl ifanc, roedd yn chwarae Sam Llonga, tad y prif gymeriad.Porth - Jabas ; Adalwyd 30 Rhagfyr 2015 Ymddangosodd mewn nifer o gyfresi eraill fel y gomedi sefyllfa Eric gyda Stewart Jones a Myfanwy Talog a'r gyfres gomedi Hafod Henri. 

Yn yr 1980au fe ddechreuodd gyflwyno'r sioe Galw Mewn ar BBC Radio Cymru. Sefydlodd ef a'i frawd Elwyn Vaughan Williams y cwmni cynhyrchu Cwmni'r Castell ym 1981. Ar deledu cyflwynodd y sioe gomedi Galw Gari ar S4C o 1982 ymlaen, y cwis Twyllo'r Teulu yn ogystal â thair cyfres o sioe adloniant Rargian Fawr. Darlledwyd y bedwaredd gyfres o Galw Gari yn 1990, misoedd cyn ei farwolaeth.

Cronfa Gari
Sefydlwyd Ymddiriedolaeth Cronfa Gari fel elusen yn 1991. Bwriad y gronfa yw cynnig cefnogaeth ariannol i unigolyn neu unigolion sy'n dymuno canolbwyntio ar adloniant byw o flaen cynulleidfa Gymraeg. Ers hynny mae wedi cefnogi nifer o ddigrifwyr a digwyddiadau comedi yn y Gymraeg, yn cynnwys sawl Gala Comedi yn yr Eisteddfod Genedlaethol.

 Oriel 

 Cyfeiriadau 

 Dolenni allanol 
 Gari Williams ar wefan yr Internet Movie Database

Categori:Actorion o Gymru
Categori:Digrifwyr o Gymru
Categori:Cantorion o Gymru
Categori:Genedigaethau 1946
Categori:Marwolaethau 1990